Document ID: 32013R0302

32013R0302
L 090/86
SLUŽBENI LIST EUROPSKE UNIJE
27.03.2013.
PROVEDBENA UREDBA KOMISIJE (EU) br. 302/2013
od 27. ožujka 2013.
o izmjeni Uredbe (EZ) br. 616/2007 o otvaranju i upravljanju određenim carinskim kvotama Zajednice u sektoru mesa peradi podrijetlom iz Brazila, Tajlanda i drugih trećih zemalja
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 144. stavak 1. i članak 148. u vezi s njezinim člankom 4.,
budući da:
(1)
Uredba Komisije (EZ) br. 616/2007 (2) predviđa upravljanje carinskim kvotama u sektoru mesa peradi podrijetlom iz Brazila, Tajlanda i drugih trećih zemalja.
(2)
Kako bi se izbjegle nedosljednosti, treba izmijeniti i uskladiti minimalne i maksimalne količine koje se primjenjuju na zahtjeve za dodjelu uvoznih prava i izdavanje uvoznih dozvola.
(3)
Radi boljeg i usklađenijeg upravljanja kvotama, sredstvo osiguranja za određene kvote i valjanost uvoznih dozvola trebalo bi uskladiti, a uvozne dozvole za određene skupine ne bi smjele biti prenosive.
(4)
U Prilogu treba navesti da bi dodjela određenih kvota drugim zemljama trebala u nekim slučajevima uključivati i Brazil ili Tajland.
(5)
Uredbu (EZ) br. 616/2007 treba stoga na odgovarajući način izmijeniti.
(6)
Upravljački odbor za zajedničku organizaciju poljoprivrednih tržišta nije dostavio mišljenje u roku koji je odredio njegov predsjednik,
DONIJELA JE OVU UREDBU:
Članak 1.
Uredba (EZ) br. 616/2007 mijenja se kako slijedi:
1.
Članak 4. mijenja se kako slijedi:
(a)
stavak 5. zamjenjuje se sljedećim:
„5. U svakom zahtjevu za izdavanje uvozne dozvole ili za dodjelu uvoznih prava moraju se poštovati zahtjevi u pogledu minimalne količine u tonama kao i zahtjev u pogledu maksimalnog postotka količine koja je na raspolaganju za predmetno kvotno razdoblje ili podrazdoblje. U Prilogu I. utvrđeni su ti zahtjevi za svaku pojedinačnu kvotu.”;
(b)
stavak 7. zamjenjuje se sljedećim:
„7. Polje 20. zahtjeva za izdavanje dozvole i same dozvole sadrži jedan od unosa navedenih u Prilogu II. dijelu A.
Polje 24. dozvole sadrži jedan od unosa navedenih u Prilogu II. dijelu B.
Za skupine br. 3 i 6A i za kvotu 6B s rednim brojem 09.4262, polje 24. dozvole sadrži jedan od unosa navedenih u Prilogu II. dijelu C.
Za skupinu br. 8 i za kvotu 6B s rednim brojem 09.4261, polje 24. dozvole sadrži jedan od unosa navedenih u Prilogu II. dijelu D.
Za kvote iz skupine 6B s rednim brojevima 09.4263, 09.4264 i 09.4265, polje 24. dozvole sadrži jedan od unosa navedenih u Prilogu II. dijelu E.”
2.
U članku 5. stavak 2. zamjenjuje se sljedećim:
„2. Sredstvo osiguranja od 50 eura za 100 kilograma polaže se u trenutku podnošenja zahtjeva za izdavanje dozvole za skupine br. 2, 3, 6A, 6B i 8. Za skupine br. 1, 4A, 4B i 7, sredstvo osiguranja iznosi 10 eura za 100 kilograma, a za zahtjeve za dodjelu izvoznih prava za skupine br. 5A i 5B sredstvo osiguranja iznosi 35 eura za 100 kilograma.”
3.
Članak 7. zamjenjuje se sljedećim:
„Članak 7.
1. Odstupajući od članka 22. Uredbe Komisije (EZ) br. 376/2008 (3), uvozne dozvole i uvozna prava vrijede od prvog dana kvotnog razdoblja ili podrazdoblja za koje je podnesen zahtjev, do 30. lipnja istog kvotnog razdoblja.
Međutim, za skupine br. 5A i 5B dozvole vrijede 15 radnih dana od stvarnog datuma izdavanja dozvole, u skladu s člankom 22. stavkom 2. Uredbe (EZ) br. 376/2008.
2. Odstupajući od članka 8. stavka 1. Uredbe (EZ) br. 376/2008, prava koja proizlaze iz dozvola za skupine koje nisu skupine br. 5A i 5B nisu prenosiva.
3. Ne dovodeći u pitanje članak 8. stavak 1. Uredbe (EZ) br. 376/2008, prava koja proizlaze iz dozvola za skupine br. 5A i 5B mogu se prenositi samo na preuzimatelje koji ispunjavaju uvjete prihvatljivosti određene u članku 5. Uredbe (EZ) br. 1301/2006 i članku 4. stavcima 1. i 2. ove Uredbe.
4.
Prilog I. zamjenjuje se tekstom navedenim u Prilogu I. ovoj Uredbi.
5.
Prilog II. ovoj Uredbi dodaje se kao dio E Priloga II.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. ožujka 2013.

Labels: 17
5
3
6
18